text: Catalunya estudia escurçar la quarantena a 10 dies i descarta un confinament en els propers dos mesos
  Actualitzada 08/09/2020 a les 12:17
  Argimon creu que les reunions de 10 persones o menys seguiran al Nadal i anuncia que al desembre es podran vacunar unes 100.000 persones vulnerables
  © El secretari de Salut Pública, Josep Maria Argimon, en una roda de premsa.
  El secretari de Salut Pública, Josep Maria Argimon, ha descartat aquest dimarts un confinament en els propers dos mesos, però no ha volgut fer prediccions més enllà. En declaracions a Rac 1, també ha explicat que s'estudia escurçar la quarantena a 10 dies, una decisió que es podria prendre properament. Argimon ha opinat que la limitació sobre les reunions de més de 10 persones seguirà al Nadal. Per aquelles dates, al desembre, ha indicat que es podran començar a vacunar els més vulnerables, i ha indicat que a Catalunya li tocaran unes 100.000 vacunes. S'ha referit en concret a les persones que viuen en residències.
  Pel que fa al retorn a les escoles, ha insistit que són llocs segurs i que el risc zero no existeix. "Si haguéssim de tornar a la situació anterior d'un confinament, l'últim que es tancaria serien les escoles", ha asseverat. Argimon ha fet càlculs i ha explicat que la setmana passada van detectar 1.000 infeccions entre menors. "Ens haurem de carregar de paciència", ha reconegut. En preguntar-li si els avis han de veure els néts, ha opinat que sí, tot i que ha apostat per tenir unes certes precaucions.